1997D0836 — HR — 17.09.2013 — 001.002

►B ODLUKA VIJEĆA od 27. studenoga 1997. s obzirom na pristupanje Europske zajednice Sporazumu Gospodarske komisije Ujedinjenih naroda za Europu o prihvaćanju jednakih tehničkih propisa za vozila na kotačima, opremu i dijelove koji mogu biti ugrađeni i/ili upotrijebljeni u vozilima na kotačima i uvjetima za uzajamno priznavanje homologacija dodijeljenih na temelju tih propisa („Revidirani Sporazum iz 1958.”) (97/836/EZ) ( L 346, 17.12.1997, p.78)









▼B

ODLUKA VIJEĆA

od 27. studenoga 1997.

s obzirom na pristupanje Europske zajednice Sporazumu Gospodarske komisije Ujedinjenih naroda za Europu o prihvaćanju jednakih tehničkih propisa za vozila na kotačima, opremu i dijelove koji mogu biti ugrađeni i/ili upotrijebljeni u vozilima na kotačima i uvjetima za uzajamno priznavanje homologacija dodijeljenih na temelju tih propisa („Revidirani Sporazum iz 1958.”)

(97/836/EZ)







VIJEĆE EUROPSKE UNIJE, uzimajući u obzir Ugovor o osnivanju Europske zajednice, a posebno njegov članak 100. točku (a) i članak 113., u vezi s člankom 228. stavkom 2. prvom rečenicom i njegovim člankom 228. stavkom 3. drugom točkom i člankom 228. stavkom 4.; uzimajući u obzir prijedlog Komisije ( 1 ); uzimajući u obzir suglasnost Europskog parlamenta ( 2 ); (1) budući da je Vijeće u svojoj Odluci od 23. listopada 1990. ovlastilo Komisiju da sudjeluje u pregovorima o revidiranju Sporazuma Gospodarske komisije Ujedinjenih naroda za Europu (ECE) o prihvaćanju jednakih uvjeta za homologaciju i uzajamno priznavanje homologacija opreme i dijelova motornih vozila sastavljenog u Ženevi 20. ožujka 1985.; (2) budući da je Sporazum iz 1958. godine revidiran; (3) budući da Zajednica zbog gore spomenutih pregovora ima mogućnost postati ugovorna stranka revidiranog Sporazuma u svojstvu regionalne organizacije za ekonomsku integraciju, na koju su njene države članice prenijele ovlasti u području obuhvaćenom Sporazumom; (4) budući da pristupanje revidiranom Sporazumu predstavlja cilj zajedničke trgovinske politike u skladu s člankom 113. Ugovora, kojim se teži uklanjanju tehničkih prepreka u trgovini motornim vozilima između ugovornih stranaka; budući da će sudjelovanje Zajednice dati dodatni značaj aktivnostima usklađivanja koje se provode na temelju tog Sporazuma te će stoga omogućiti lakši pristup tržištima trećih zemalja; budući da to sudjelovanje mora dovesti do uspostavljanja dosljednosti između akata koji se navode kao „pravilnici”, donesenih na temelju revidiranog Sporazuma i zakonodavstva Zajednice u tom području; (5) budući da se homologacija motornih vozila i tehničko usklađivanje provode na temelju direktiva o sustavu vozila, sastavnih dijelova i zasebnih tehničkih jedinica, u skladu s člankom 100. točkom (a) Ugovora, koji se odnosi na uspostavljanje i funkcioniranje unutarnjeg tržišta; budući da je od 1. siječnja 1996. u odnosu na kategoriju vozila M1, usklađivanje potpuno i obvezno u smislu Direktive 70/156/EEZ od 6. veljače 1970. o približavanju zakonodavstva država članica u vezi s homologacijom motornih vozila i njihovih prikolica ( 3 ) i posebnih direktiva za tu kategoriju vozila; (6) budući da su za pristupanje Zajednice revidiranom Sporazumu potrebne izmjene instrumenata donesenih u skladu s postupkom predviđenim u članku 189. točki (b) Ugovora; budući da je stoga potreban pristanak Europskog parlamenta; (7) budući da će akti navedeni kao „pravilnici”, koje donose tijela na temelju revidiranog Sporazuma, obvezati Zajednicu po isteku šest mjeseci nakon njihove objave ako Zajednica protiv njih nije iznijela prigovor; budući da bi trebalo propisati da bi glasovanju Zajednice o takvim aktima, osim ako oni predstavljaju čistu prilagodbu tehničkom napretku, trebala prethoditi odluka koja se donosi u skladu s postupkom koji je isti kao postupak koji se primjenjuje za pristupanje revidiranom Sporazumu; (8) budući da, međutim, pretpostavljajući da donošenje takvog pravilnika predstavlja tek prilagodbu tehničkom napretku, o glasovanju Zajednice može se odlučiti u skladu s postupkom koji se koristi za tehničke prilagodbe direktivama o homologaciji vozila; (9) budući da je prikladno utvrditi praktične aranžmane u pogledu sudjelovanja Zajednice i država članica u revidiranom Sporazumu; (10) budući da revidirani Sporazum predviđa pojednostavljeni postupak za njegovu izmjenu; budući da je potrebno na razini Zajednice uvesti oblik donošenja odluka kojim se vodi računa o ograničenjima tog postupka; (11) budući da u skladu s odredbama revidiranog Sporazuma svaka nova ugovorna stranka ima mogućnost prilikom polaganja svojih instrumenata o pristupu istodobno izjaviti, da ne namjerava biti obvezana određenim pravilnicima UN/ECE-a koje mora detaljno navesti; budući da Zajednica želi iskoristiti tu odredbu kako bi odmah pristupila popisu pravilnika koji se smatraju nužnim za pravilno funkcioniranje sustava homologacije vozila, kako je ranije određeno u direktivama 70/156/EEZ, 74/150/EEZ ( 4 ) i 92/61/EZ ( 5 ), te s obzirom na njihovu važnost u pogledu homologacije vozila na razini Zajednice kao i na međunarodnoj razini, ovisno o slučaju razmotriti mogućnost naknadnog pristupanja drugim pravilnicima; (12) budući da navedeno pristupanje ne dovodi u pitanje mogućnost obustave primjenjivanja pravilnika UN/ECE-a, navedenih na popisu koji je prihvatila Zajednica, kako je predviđeno u članku 1. stavku 6. revidiranog Sporazuma; budući da će se takva obustava primjene posebno odnositi na slučajeve kada Zajednica usvoji strože granične vrijednosti za emisiju onečišćujućih tvari i razinu buke, a odgovarajući pravilnici UN/ECE-A nisu u skladu s time izmijenjeni; (13) budući da, ako Zajednica ne pristupi svim pravilnicima UN/ECE-a, već određenom popisu takvih pravilnika koji se smatraju nužnim za pravilno funkcioniranje postupka homologacije vozila, državama članicama koje su pristupile pravilnicima kojima Zajednica nije pristupila, treba dozvoliti nastavak provođenja i razvijanja tih pravilnika; (14) budući da, na temelju članka 234. Ugovora, države članice trebale bi osigurati da trenutačno ne bude neusklađenosti između ranije potpisanih pravilnika UN/ECE-a, kojima Zajednica nije pristupila, i odgovarajućeg sadašnjeg zakonodavstva Zajednice; (15) budući da pristupanje država članica pravilnicima UN/ECE-a ne bi smjelo biti neusklađeno s odredbama direktiva 70/156/EEZ, 74/150/EEZ i 92/61/EEZ te bi se njime trebalo poštovati postupke iz Direktive Vijeća 83/189/EEZ od 28. ožujka 1983. o utvrđivanju postupka za pružanje informacija u području tehničkih normi i propisa ( 6 ); (16) budući da je, prema pravilima Zajednice, ispunjavanje obveza koje proizlaze iz članaka 2., 4. i 5. revidiranog Sporazuma u nadležnosti država članica, ODLUČILO JE:







Članak 1.

Zajednica pristupa Sporazumu Gospodarske komisije Ujedinjenih naroda za Europu o prihvaćanju jednakih tehničkih propisa za vozila na kotačima, opremu i dijelove koji mogu biti ugrađeni i/ili upotrebljeni u vozilima na kotačima i uvjetima za uzajamno priznavanje homologacija dodijeljenih na temelju tih propisa, dalje u tekstu „revidirani Sporazum”.

Tekst revidiranog Sporazuma naveden je u Prilogu I. ovoj Odluci.

Članak 2.

Predsjednika Vijeća ovlašćuje se da odredi osobu ovlaštenu za polaganje isprave o pristupu prema članku 6. stavku 3. revidiranog Sporazuma te za provedbu obavješćivanja navedenog u Prilogu IV. ovoj Odluci.

Članak 3.

1. U skladu s člankom 1. stavkom 5. revidiranog Sporazuma, Zajednica izjavljuje, da će njezino pristupanje biti ograničeno na primjenu pravilnika UN/ECE-a navedenih u Prilogu II. ovoj Odluci.

▼M1

2. U skladu s člankom 1. stavkom 6. revidiranog Sporazuma, Unija može, u skladu s postupkom utvrđenim u članku 218. stavku 9. Ugovora o funkcioniranju Europske unije (UFEU), odlučiti o prestanku primjene Pravilnika UNECE-a koji je prethodno prihvatila.

3. U skladu s člankom 1. stavkom 7. revidiranog Sporazuma, Unija može, u skladu s postupkom utvrđenim u članku 218. stavku 9. UFEU-a, odlučiti o primjeni jednog, nekih ili svih Pravilnikâ UNECE-a kojima nije pristupila u vrijeme pristupanja revidiranom Sporazumu.

▼B

Članak 4.

1. Praktični aranžmani o sudjelovanju Zajednice i država članica u odnosu na rad UN/ECE-a navedeni su u Prilogu III.

Doprinos Zajednice u odnosu na prioritete radnog programa UN/ECE-a utvrđuje se u skladu s postupkom navedenim u Prilogu III., točki 1.

▼M1

2. Unija glasuje za donošenje svakog nacrta Pravilnika UNECE-a ili nacrta izmjene Pravilnika UNECE-a, ako je nacrt odobren u skladu s postupkom utvrđenim u članku 218. stavku 9. UFEU-a.

▼B

3. Kada je pravilnik UN/ECE-a ili izmjena pravilnika UN/ECE-a usvojena bez da je Zajednica glasala za tu odluku, Zajednica iznosi prigovor u skladu s člankom 1. stavkom 2. drugim podstavkom revidiranog Sporazuma.

▼M1 —————

▼B

5. Pravilnici UN/ECE-a i izmjene pravilnika UN/ECE-a, koji obvezuju Zajednicu, objavljuju se na službenim jezicima Zajednica u Službenom listu Europskih zajednica prije njihovog stupanja na snagu.

▼M1

Članak 5.

1. Predložene izmjene revidiranog Sporazuma, koje su u ime Unije podnesene ugovornim stranama, donose se u skladu s postupkom utvrđenim u članku 218. stavku 6. točki (a) UFEU-a.

2. Odluka o tome treba li podnijeti prigovor na predloženu izmjenu revidiranog Sporazuma ili ne, koju predlaže druga ugovorna strana, donosi se u skladu s postupkom utvrđenim u članku 218. stavku 6. točki (a) UFEU-a.

Ako taj postupak nije okončan tjedan dana prije isteka roka predviđenog u članku 13. stavku 2. revidiranog Sporazuma, Unija izražava prigovor na izmjenu prije isteka tog roka.

▼B

Članak 6.

Države članice koje namjeravaju prihvatiti ili su prihvatile pravilnike UN/ECE-a koji ne obvezuju Zajednicu, mogu nastaviti provoditi i razvijati te pravilnike, donošenjem izmjena koje odražavaju tehnički napredak uz istovremeno osiguravanje:

— da je prihvaćanje tih pravilnika sukladno odredbama direktiva 70/156/EEZ, 74/150/EEZ i 92/61/EEZ, i

— da se poštuju postupci iz Direktive 83/189/EEZ.









PRILOG I.

GOSPODARSKA KOMISIJA ZA EUROPU

ODBOR ZA KOPNENI PROMET









SPORAZUM

o prihvaćanju jednakih tehničkih propisa za vozila na kotačima, opremu i dijelove koji mogu biti ugrađeni i/ili upotrijebljeni u vozilima na kotačima i o uvjetima za uzajamno priznavanje homologacija dodijeljenih na temelju tih propisa ( 7 )

Revizija 2.

(Uključuje izmjene koje su stupile na snagu 16. listopada 1995.)

SPORAZUM

o prihvaćanju jednakih tehničkih propisa za vozila na kotačima, opremu i dijelove koji mogu biti ugrađeni i/ili upotrijebljeni u vozilima na kotačima i o uvjetima za uzajamno priznavanje homologacija dodijeljenih na temelju tih propisa







PREAMBULA UGOVORNE STRANKE, ODLUČILE su izmijeniti Sporazum o prihvaćanju jednakih uvjeta homologacije i uzajamno priznavanje homologacije opreme i dijelova motornih vozila, sastavljen u Ženevi 20. ožujka 1958., i U ŽELJI da odrede jednake tehničke propise koji su dostatni da ih ispune određena vozila na kotačima, oprema i dijelovi kako bi se mogli koristiti u svojim državama, U ŽELJI da usvoje te propise u svojim državama kad god je to moguće, te U ŽELJI da u svojim državama olakšaju uporabu vozila, opreme i dijelova koje su homologirala nadležna tijela druge ugovorne stranke u skladu s tim propisima, SPORAZUMJELE SU SE:







Članak 1.

1. Ugovorne stranke putem Upravnog odbora sastavljena od svih ugovornih stranaka u skladu s poslovnikom priloženim u Dodatku 1. te na temelju sljedećih članaka i stavaka, utvrđuju pravilnike za vozila na kotačima, opremu i dijelove koji mogu biti ugrađeni i/ili upotrijebljeni u vozilima na kotačima. Gdje je to potrebno, tehnički zahtjevi uključuju alternative i kad je to moguće usmjereni su na radna svojstva i uključuju metode ispitivanja. Uvjete za dodjelu homologacija tipa i njihovo uzajamno priznavanje bit će uključeni za one ugovorne stranke koje se odluče na primjenu pravilnika u okviru homologacije tipa.

Za potrebe ovog Sporazuma:

— pojam „vozila na kotačima, oprema i dijelovi” znači sva vozila na kotačima, oprema i dijelovi čije značajke utječu na sigurnost na cesti, zaštitu okoliša i uštedu energije;

— pojam „homologacija tipa u skladu s pravilnikom” znači upravni postupak pomoću kojega nadležna tijela jedne ugovorne stranke, nakon obavljanja traženih provjera, izjavljuju da su vozilo, oprema i dijelovi koje je dostavio proizvođač u skladu sa zahtjevima danim u pravilniku. Nakon toga, proizvođač potvrđuje da su sva vozila, oprema i dijelovi koji se stavljaju na tržište proizvedeni istovjetni homologiranom proizvodu.

Za primjenu pravilnika mogu postojati različiti upravni postupci alternativni homologaciji tipa. Jedini alternativni postupak koji se općenito priznaje i primjenjuje u određenim državama članicama Gospodarske komisije za Europu je samocertifikacija kojom proizvođač potvrđuje, bez ikakva prethodnog upravnog nadzora, da je svaki proizvod koji je stavljen na tržište sukladan danom pravilniku; nadležna upravna tijela mogu slučajnim uzorkovanjem na tržištu provjeriti jesu li samocertificirani proizvodi u skladu sa zahtjevima danoga pravilnika.

2. Upravni odbor mora biti sastavljen od svih ugovornih stranaka u skladu s poslovnikom priloženim u Dodatku 1. Upravni odbor mora o pravilniku, budući da je uspostavljen u skladu s postupkom naznačenim u Dodatku 1., obavijestiti glavnog tajnika Ujedinjenih naroda, koji se dalje u tekstu naziva „glavni tajnik”. Potom, čim je to moguće, glavni tajnik mora o tom pravilniku obavijestiti ugovorne stranke.

Pravilnik se smatra prihvaćenim, osim ako u roku od šest mjeseci od dana kad ih je o njemu obavijestio glavni tajnik, više od trećine ugovornih stranaka obavijesti glavnog tajnika o njihovu neslaganju s tim pravilnikom.

Pravilnik mora obuhvaćati sljedeće:

(a) vozila na kotačima, opremu i dijelove na koje se to odnosi;

(b) tehničke zahtjeve koji, ako je to potrebno, mogu uključivati alternative;

(c) metode ispitivanja pomoću kojih se mogu dokazati svi zahtjevi za radne značajke;

(d) uvjete za dodjelu homologacije tipa i njihovo uzajamno priznavanje, uključujući svako označivanje homologacije i uvjete za osiguravanje sukladnosti proizvodnje;

(e) datum(e) kada pravilnik stupa na snagu.

Pravilnik može, ako je to potrebno, uključivati uputnice na laboratorije ovlaštene od nadležnih tijela u kojima se moraju provoditi ispitivanja prihvatljivosti tipova vozila na kotačima, opreme i dijelova podnesenih na homologaciju.

3. Kada je pravilnik prihvaćen, glavni tajnik o tome mora što prije obavijestiti sve ugovorne stranke, navodeći one ugovorne stranke koje su uložile prigovor i za koje taj pravilnik ne mora stupiti na snagu.

4. Prihvaćeni pravilnik mora stupiti na snagu na dan(e) njemu naveden(e) u svojstvu pravilnika priložena ovom Sporazumu za sve ugovorne stranke koje nisu izrazile svoje neslaganje.

5. Prilikom polaganja svoje isprave o pristupanju, svaka nova ugovorna stranka može izjaviti da je ne obvezuju određeni pravilnici priloženi ovom Sporazumu ili da je ne obvezuje nijedan od njih. Ako je u to vrijeme u tijeku postupak predviđen stavkom 2., stavkom 3. i stavkom 4. ovog članka za nacrt pravilnika ili za donesen pravilnik, glavni tajnik o tom nacrtu ili donesenom pravilniku mora obavijestiti novu ugovornu stranku a on mora stupiti na snagu kao pravilnik za novu ugovornu stranku samo pod uvjetima navedenima u stavku 4. ovog članka. Glavni tajnik mora sve ugovorne stranke obavijestiti o datumu tog stupanja na snagu. Glavni tajnik mora ugovornim strankama također priopćiti sve izjave koje se odnose na neprimjenu određenih pravilnika koje bilo koja ugovorna stranka može dati u skladu s odredbama ovog stavka.

6. Svaka ugovorna stranka koja primjenjuje pravilnik može u svakom trenutku godinu dana unaprijed obavijestiti glavnog tajnika da će ga njezina uprava prestati primjenjivati. Tu obavijest glavni tajnik mora priopćiti drugim ugovornim strankama.

Dodijeljena homologacija vrijedi do njezina povlačenja.

Ako jedna od ugovornih stranaka prestane izdavati homologacije prema pravilniku, ona mora:

— održati prikladan nadzor nad sukladnošću proizvodnje za koje je prethodno dodijelila homologaciju tipa;

— poduzeti sve potrebne mjere određene člankom 4. kada je ugovorna stranka koja nastavlja primjenjivati taj pravilnik obavijesti o nesukladnosti;

— nastaviti obavješćivati nadležna tijela drugih ugovornih stranaka o povlačenju homologacije kako je određeno člankom 5.;

— nastaviti dodjeljivati proširenja postojećih homologacija.

7. Bilo koja ugovorna stranka koja ne primjenjuje pravilnik može u svako doba obavijestiti glavnog tajnika o tome da ga namjerava ubuduće primjenjivati i taj pravilnik tada za tu ugovornu stranku stupa na snagu šezdeset dana nakon te obavijesti. Glavni tajnik mora obavijestiti sve ugovorne stranke o svakom stupanju na snagu pojedinog pravilnika za novu ugovornu stranku, do kojeg dolazi u skladu s odredbama ovog stavka.

8. O ugovornim strankama za koje je pojedini pravilnik na snazi mora se dalje u tekstu govoriti kao o „ugovornim strankama koje primjenjuju pojedini pravilnik”.

Članak 2.

Svaka ugovorna stranka koja primjenjuje pravilnik, uglavnom za homologaciju tipa mora dodjeljivati homologacije tipa i oznake homologacija opisane u svakom pravilniku za tipove vozila na kotačima, opremu i dijelove obuhvaćene tim pravilnikom, ako ima tehničku sposobnost i ako je zadovoljna sporazumima za osiguranje sukladnosti proizvoda s homologiranim tipom kako je navedeno u Dodatku 2. Svaka ugovorna stranka koja primjenjuje neki pravilnik o homologaciji tipa mora uskratiti homologacije tipa i oznake homologacije obuhvaćene tim pravilnikom ako gore navedeni uvjeti nisu zadovoljeni.

Članak 3.

Vozila na kotačima, oprema ili dijelovi za koje je jedna od ugovornih stranaka izdala homologaciju tipa u skladu s člankom 2. ovog Sporazuma te koji su proizvedeni ili na državnom području pojedine ugovorne stranke koja primjenjuje mjerodavni pravilnik, ili na području neke druge države koju je odredila ugovorna stranka koja ima valjano homologirane tipove vozila na kotačima, opreme ili dijelova, smatraju se sukladnima zakonodavstvu svih ugovornih stranaka koje primjenjuju spomenuti pravilnik za homologaciju tipa.

Članak 4.

Ako nadležna tijela ugovorne stranke koja primjenjuje takav pravilnik za homologaciju tipa ustanove da određena vozila na kotačima, oprema ili dijelovi koji nose oznake homologacije što ih je na temelju spomenutoga pravilnika izdala jedna od ugovornih stranaka nisu u skladu s homologiranim tipovima, one o tome obavješćuje nadležna tijela ugovorne stranke koja je izdala homologaciju. Ta ugovorna stranka poduzima potrebne mjere za uspostavu sukladnosti proizvoda tih proizvođača s homologiranim tipovima te obavješćuje druge ugovorne stranke koje primjenjuju taj pravilnik za homologaciju tipa o mjerama koje je poduzela, a koje, ako je to potrebno, mogu uključivati povlačenje homologacije. Ako bi bila ugrožena sigurnost cestovnog prometa ili okoliš, ugovorna stranka koja je izdala homologaciju, nakon što je primila obavijest o nesukladnosti s homologiranim tipom, mora o tome obavijestiti sve ugovorne stranke. Ugovorne stranke mogu zabraniti prodaju ili uporabu takvih vozila na kotačima, opreme ili dijelova na svom području.

Članak 5.

Nadležna tijela svake ugovorne stranke koja primjenjuje pravilnike za homologaciju tipa mjesečno dostavljaju nadležnim tijelima drugih ugovornih stranaka popis vozila na kotačima, opreme ili dijelova čije je homologacije odbila dodijeliti ili koje je povukla tijekom tog mjeseca; osim toga, po primitku zahtjeva od nadležnog tijela druge ugovorne stranke koja primjenjuje pravilnik za homologaciju tipa, ona mora nakon toga tom nadležnom tijelu dostaviti kopiju svih važnih obavijesti na kojima je utemeljila svoju odluku o dodjeli, odbijanju ili povlačenju homologacije vozila na kotačima, opreme ili dijelova prema tom pravilniku.

Članak 6.

1. Države članice Gospodarske komisije za Europu, države koje su primljene u tu komisiju sa savjetodavnim pravom, u skladu sa stavkom 8. mandata te komisije i regionalne gospodarske udruge koje su uspostavile države članice Gospodarske komisije za Europu i kojima su njihove države članice prenijele ovlasti u područjima koja obuhvaća ovaj Sporazum, uključujući ovlast za donošenje obvezujućih odluka za njihove države članice, mogu postati ugovorne stranke ovog Sporazuma.

Za određivanje broja glasova o kojem je riječ u članku 1. stavku 2. i članku 12. stavku 2., regionalne gospodarske udruge glasuju brojem glasova svojih država članica koje su članice Gospodarske komisije za Europu.

2. Države članice Ujedinjenih naroda koje mogu sudjelovati u određenim djelatnostima Gospodarske komisije za Europu u skladu sa stavkom 11. mandata te komisije i regionalne gospodarske udruge takvih država kojima su njihove države članice prenijele ovlasti u područjima obuhvaćenim ovim sporazumom, uključujući ovlast za donošenje obvezujućih odluka za njihove države članice, mogu postati ugovorne stranke ovog Sporazuma.

Za određivanje broja glasova o kojem je riječ u članku 1. stavku 2. i članku 12. stavku 2., regionalne gospodarske udruge glasuju brojem glasova svojih država članica koje su članice Ujedinjenih naroda.

3. Pristupanje izmijenjenom sporazumu novih ugovornih stranaka koje nisu stranke Sporazuma iz 1958. provodi se polaganjem isprave kod glavnog tajnika nakon stupanja na snagu izmijenjenog sporazuma.

Članak 7.

1. Smatra se da izmijenjeni sporazum stupa na snagu devet mjeseci od dana kad ga glavni tajnik dostavi svim ugovornim strankama Sporazuma iz 1958.

2. Smatra se da izmijenjeni sporazum ne stupa na snagu ako ugovorne stranke Sporazuma iz 1958. izraze bilo kakav prigovor u razdoblju od šest mjeseci od dana kad im ga glavni tajnik dostavi.

3. Za svaku novu ugovornu stranku koja pristupa ovom izmijenjenom sporazumu ovaj izmijenjeni sporazum mora stupiti na snagu šezdeset dana nakon polaganja isprave o pristupanju.

Članak 8.

1. Svaka ugovorna stranka može otkazati ovaj Sporazum dostavljanjem obavijesti glavnom tajniku.

2. Otkaz stupa na snagu dvanaest mjeseci od dana kad glavni tajnik o tome primi obavijest.

Članak 9.

1. Svaka nova ugovorna stranka kako je određena člankom 6. ovog Sporazuma može, u trenutku pristupanja ili u bilo koje vrijeme nakon toga obaviješću upućenom glavnom tajniku, izjaviti da je taj Sporazum obvezatan za sva ili za neka područja za koja je ona odgovorna u međunarodnim odnosima. Sporazum se mora primjenjivati na državnom području ili područjima navedenim u obavijesti po isteku šezdeset dana od dana kad glavni tajnik primi tu obavijest.

2. Svaka nova ugovorna stranka, kako je određeno u članku 6. ovog Sporazuma, koja u skladu sa stavkom 1. ovog članka preda izjavu o primjeni ovog Sporazuma na bilo kojem području za koje je ona odgovorna u međunarodnim odnosima, može u skladu s odredbama članka 8. otkazati Sporazum za to područje.

Članak 10.

1. Svaki spor između dvije ili više ugovornih stranaka koji se odnosi na tumačenje ili primjenu ovog Sporazuma treba, ako je moguće, rješavati pregovorima između stranaka u sporu.

2. Svaki spor koji se ne riješi pregovorima mora biti podvrgnut arbitraži ako to zahtijeva bilo koja od ugovornih stranaka u sporu i u skladu s time mora biti upućen jednom ili više arbitara, koje dogovorno odabiru stranke u sporu. Ako se u roku od tri mjeseca od dana podnošenja zahtjeva za arbitražu stranke u sporu ne uspiju dogovoriti o odabiru arbitra ili arbitara, svaka od tih ugovornih stranaka može zahtijevati od glavnog tajnika da imenuje samo jednoga arbitra kojemu se spor upućuje na odluku.

3. Odluka arbitra ili arbitara imenovanih u skladu sa stavkom 2. ovog članka obvezna je za ugovorne stranke u sporu.

Članak 11.

1. Svaka nova ugovorna stranka može prilikom pristupanja ovom Sporazumu izjaviti da se ne smatra vezanom za članak 10. ovog Sporazuma. Druge ugovorne stranke nisu vezane člankom 10. u odnosu prema svakoj novoj ugovornoj stranci koja izrazi takvu ogradu.

2. Svaka ugovorna stranka koja se ogradi u skladu sa stavkom 1. ovog članka može u svako doba obaviješću glavnom tajniku povući to ograđivanje.

3. Ne dopušta se nikakva druga zadrška na ovaj Sporazum ili priložene pravilnike, ali svaka ugovorna stranka može u skladu s uvjetima iz članka 1. izjaviti da ne želi primjenjivati neke od pravilnika ili da ne želi primjenjivati nijedan od njih.

Članak 12.

Pravilnik priložen ovom Sporazumu može biti izmijenjen u skladu sa sljedećim postupkom.

1. Izmjene pravilnika mora uspostaviti upravni odbor kako je opisano u članku 1. stavku 2. i u skladu s postupkom naznačenim u Dodatku 1. Kada je to potrebno, izmjena može uključivati postojeće zahtjeve kao alternativu. Ugovorne stranke određuju koju će alternativu u pravilniku upotrijebiti. Ugovorne stranke koje upotrebljavaju alternativu unutar pravilnika nisu obvezne prihvatiti homologacije prema prethodnoj alternativi unutar istog pravilnika. Ugovorne stranke koje upotrebljavaju samo najnovije izmjene nisu obvezne prihvatiti homologaciju prema prethodnim izmjenama ili neizmijenjenom pravilniku. Ugovorne stranke koje upotrebljavaju raniji niz izmjena ili neizmijenjeni pravilnik moraju prihvatiti homologacije dodijeljene prema kasnijem nizu izmjena. Izmjenu pravilnika, nakon što je ona uspostavljena, upravni odbor mora priopćiti glavnom tajniku. Nakon toga glavni tajnik što prije o toj izmjeni dostavlja obavijest ugovornim strankama koje primjenjuju taj pravilnik.

2. Izmjena pravilnika smatra se prihvaćenom, osim ako u razdoblju od šest mjeseci, kad glavni tajnik o njoj obavijesti ugovorne stranke, više od jedne trećine ugovornih stranaka koje primjenjuju taj pravilnik u to vrijeme obavijesti glavnog tajnika o njihovu neslaganju s tom izmjenom. Ako po isteku tog razdoblja glavni tajnik ne primi izjave o neslaganju od više od trećine ugovornih stranaka koje primjenjuju taj pravilnik, glavni tajnik mora što prije proglasiti tu izmjenu prihvaćenom i obvezujućom za one ugovorne stranke koje primjenjuju taj pravilnik a koje nisu izjavile svoje neslaganje s tom izmjenom. Kad je pravilnik izmijenjen i najmanje jedna petina ugovornih stranaka koje primjenjuju neizmijenjeni pravilnik naknadno izjavi da želi nastaviti primjenjivati neizmijenjeni pravilnik, taj će se neizmijenjeni pravilnik smatrati alternativom izmijenjenom pravilniku i bit će formalno uvršten kao takav u pravilnik s učinkom od dana prihvaćanja izmjena ili od datuma njegova stupanja na snagu. U tom slučaju obveze ugovornih stranaka koje primjenjuju pravilnik moraju biti iste kao one izložene u točki 1.

3. Ako nova ugovorna stranka pristupi ovom sporazumu u vremenu između obavijesti glavnog tajnika o izmjeni pravilnika i njezina stupanja na snagu, predmetni pravilnik može stupiti na snagu za tu ugovornu stranku tek dva mjeseca nakon što ona izričito prihvati tu izmjenu ili dva mjeseca po isteku roka od šest mjeseci od dana kad joj glavni tajnik dostavi predloženu izmjene.

Članak 13.

Tekst samoga Sporazuma i njegovih dodataka može biti izmijenjen u skladu sa sljedećim postupkom.

1. Svaka ugovorna stranka može predložiti jednu ili više izmjena ovog Sporazuma i njegovih dodataka. Tekst svake predložene izmjene ovog Sporazuma i njegovih dodataka dostavlja se glavnom tajniku koji ga zatim dostavlja svim ugovornim strankama te o njemu izvještava sve druge države navedene u stavku 1. članka 6.

2. Svaka predložena izmjena puštena u opticaj u skladu sa stavkom 1. ovog članka smatra se prihvaćenom ako nijedna ugovorna stranka ne uloži primjedbu u razdoblju od šest mjeseci od dana kad im je glavni tajnik dostavio predloženu izmjenu.

3. Glavni tajnik mora što prije priopćiti svim ugovornim strankama jesu li izneseni prigovori na predloženu izmjenu. U slučaju postojanja prigovora na predloženu izmjenu, smatra se da ona nije prihvaćena te ona nema nikakvo djelovanje. Ako prigovora nema, izmjena stupa na snagu za sve ugovorne stranke tri mjeseca po isteku razdoblja od šest mjeseci predviđena u stavku 2. ovog članka.

Članak 14.

Osim priopćenja predviđenih u članku 1., članku 12. i članku 13. ovog Sporazuma, glavni tajnik mora obavijestiti ugovorne stranke o:

(a) pristupanjima u skladu s člankom 6.;

(b) datumu stupanja na snagu ovog Sporazuma u skladu s člankom 7.;

(c) otkazima u skladu s člankom 8.;

(d) priopćenjima primljenima u skladu s člankom 9.;

(e) izjavama i priopćenjima zaprimljenima u skladu sa stavkom 1. i 2. članka 11.;

(f) stupanju na snagu svake izmjene u skladu sa stavkom 1. i 2. članka 12.;

(g) stupanju na snagu svake izmjene u skladu sa stavkom 3. članka 13.

Članak 15.

1. Ako je na dan stupanja na snagu gore navedenih odredaba u tijeku prihvaćanje nekog novoga pravilnika, prema postupcima predviđenima u stavku 3. i stavku 4. članka 1. neizmijenjenog Sporazuma, taj novi pravilnik mora stupiti na snagu prema odredbama stavka 5. toga članka.

2. Ako je na dan stupanja na snagu gornjih odredaba u tijeku prihvaćanje izmjene nekog pravilnika prema postupcima predviđenim u stavku 1. članka 12. neizmijenjenog Sporazuma, ta izmjena mora stupiti na snagu prema odredbama tog članka.

3. Ako se sve ugovorne stranke u Sporazumu dogovore, svaki pravilnik prihvaćen prema neizmijenjenom Sporazumu može se smatrati pravilnikom prihvaćenim prema gornjim odredbama.









Dodatak 1.

SASTAV I POSLOVNIK UPRAVNOG ODBORA

Članak 1.

Članovi upravnog odbora moraju biti iz svih ugovornih stranaka izmijenjenog Sporazuma.

Članak 2.

Izvršni tajnik Gospodarske komisije Ujedinjenih naroda za Europu pruža tajničke usluge Odboru.

Članak 3.

Odbor na svojoj prvoj sjednici svake godine bira predsjednika i dopredsjednika.

Članak 4.

Glavni tajnik Ujedinjenih naroda u okrilju Gospodarske komisije za Europu saziva Odbor kad god se zahtijeva donošenje novoga pravilnika ili neke izmjene pravilnika.

Članak 5.

Predloženi novi pravilnici stavljaju se na glasovanje. Svaka država-ugovorna stranka u Sporazumu ima jedan glas. Za donošenje odluka potreban je kvorum od najmanje polovine ugovornih stranaka. Pri utvrđivanju kvoruma, regionalne organizacije za gospodarsku integraciju koje su ugovorne stranke u Sporazumu glasuju s brojem glasova njihovih država članica. Predstavnik regionalne organizacije za gospodarsku integraciju može prenijeti glasove država u njezinu sastavu. Novi nacrti pravilnika donose se dvotrećinskom većinom onih koji su nazočni i koji glasuju.

Članak 6.

Predložene izmjene pravilnika stavljaju se na glasovanje. Svaka država-ugovorna stranka u Sporazumu koja primjenjuje određeni pravilnik ima jedan glas. Za donošenje odluka zahtijeva se kvorum od najmanje polovine ugovornih stranaka koje primjenjuju određeni pravilnik. Pri utvrđivanju kvoruma, regionalne organizacije za gospodarsku integraciju koje su ugovorne stranke u Sporazumu glasuju brojem glasova njihovih država članica. Predstavnik regionalne organizacije za gospodarsku integraciju može prenijeti glasove država u njezinu sastavu koje primjenjuju taj Sporazum. Nacrt izmjena pravilnika donosi se dvotrećinskom većinom onih koji su nazočni i koji glasuju.









Dodatak 2.

SUKLADNOST PROIZVODNIH POSTUPAKA

1. POČETNA PROCJENA

1.1. Homologacijsko tijelo ugovorne stranke prije dodjele homologacije tipa provjerava postojanje zadovoljavajućih dogovora i postupaka za osiguravanje djelotvornog nadzora kako bi vozila, oprema i dijelovi još u proizvodnji bili sukladni s homologiranim tipom.

1.2. Zahtjev iz točke 1.1. mora biti provjeren na zadovoljstvo tijela koje dodjeljuje homologaciju tipa, ali također ga mogu provjeriti homologacijska tijela druge ugovorne stranke u korist i na zahtjev tijela koje dodjeljuje homologaciju tipa. U tom slučaju, homologacijsko tijelo druge ugovorne stranke priprema izjavu o sukladnosti navodeći područja i proizvodne objekte koji su obuhvaćeni kao važni za proizvod(e) koji se tipski homologira(ju).

1.3. Homologacijsko tijelo mora također prihvatiti proizvođačev upis prema usklađenoj normi ISO 9002 (čije područje primjene obuhvaća proizvode koji se homologiraju) ili istovrijednoj normi o ovlašćivanju, kao zadovoljavanje zahtjeva iz točke 1.1. Proizvođač daje pojedinosti o upisu i obvezuje se da će obavijestiti homologacijsko tijelo o svakoj promjeni njegove valjanosti ili područja primjene.

1.4. Po primitku molbe od nadležnog tijela druge ugovorne stranke, homologacijsko tijelo odmah šalje izjavu o sukladnosti, spomenutu u zadnjoj rečenici točke 1.2. ili obavijest da nije u mogućnosti dati takvu izjavu.

2. SUKLADNOST PROIZVODNJE

2.1. Svako vozilo, oprema ili dio homologirani prema pravilniku priloženom ovom Sporazumu mora, zadovoljavanjem zahtjeva ovog Dodatka i spomenutog pravilnika, biti proizvedeno tako da je u skladu s homologiranim tipom.

2.2. Homologacijsko tijelo ugovorne stranke koja dodjeljuje homologaciju tipa, prema pravilniku priloženom ovom Sporazumu mora provjeriti postojanje prikladnih dogovora i dokumentiranih planova nadzora, koji se dogovaraju s proizvođačem za svaku homologaciju, kako bi se u utvrđenim vremenskim razmacima provodila ona ispitivanja ili srodne provjere potrebne za provjeru stalne sukladnosti s homologiranim tipom uključujući posebno, kad je to potrebno, ispitivanja navedena u spomenutom pravilniku.

2.3. Nositelj homologacije posebno mora: 2.3.1. osigurati postojanje postupaka za djelotvoran nadzor nad sukladnošću proizvoda (vozila, opreme ili dijelova) s homologiranim tipom; 2.3.2. imati pristup opremi za ispitivanje potrebnoj za provjeru sukladnosti sa svakim homologiranim tipom; 2.3.3. osigurati da podaci o rezultatima ispitivanja budu zapisani i da priloženi dokumenti budu dostupni u razdoblju koje se određuje u dogovoru s homologacijskim tijelom. To razdoblje ne smije biti dulje od 10 godina; 2.3.4. analizirati rezultate svake vrste ispitivanja kako bi se provjerila i osigurala postojanost značajki proizvoda, uzimajući u obzir razlike u industrijskoj proizvodnji; 2.3.5. osigurati da se za svaki tip proizvoda provedu barem provjere propisane u ovom Dodatku i ispitivanja propisana u mjerodavnim pravilnicima; 2.3.6. osigurati da svaki skup uzoraka ili ispitnih komada koji pruža dokaz o nesukladnosti u tipu ispitivanja o kojem je riječ dovede do daljnjeg uzorkovanja i ispitivanja. Svi potrebni koraci moraju biti poduzeti kako bi se ponovno uspostavila sukladnost odgovarajuće proizvodnje.

2.4. Tijelo koje je dodijelilo homologaciju tipa može u svako doba provjeriti načine provjere sukladnosti provedene u svakom proizvodnom objektu. Uobičajena učestalost tih provjera mora biti u skladu s dogovorima (ako ih ima) prihvaćenim prema točki 1.2. ili 1.3. ovog Dodatka te osiguravati da odgovarajući pregledi budu ponovno ispitani tijekom razdoblja koje je u skladu s klimom povjerenja koje uspostavi homologacijsko tijelo. 2.4.1. Pri svakom pregledu, podaci o ispitivanju i zapisi o proizvodnji moraju biti dostupni inspektoru. 2.4.2. Kad god je primjerena priroda ispitivanja, inspektor može nasumce odabrati uzorke koji se ispituju u proizvođačevu laboratoriju (ili ih ispituje tehnička služba kada je to predviđeno pravilnikom priloženim ovom Sporazumu to predviđa). Najmanji broj uzoraka može biti određen prema rezultatima proizvođačevih provjera. 2.4.3. U slučajevima kada se razina provjere pokaže nezadovoljavajućom ili kada se čini potrebnim provjeriti valjanost ispitivanja provedenih primjenom točke 2.4.2., inspektor mora odabrati uzorke koji se šalju tehničkoj službi koja provodi ispitivanja homologacije tipa. 2.4.4. Homologacijsko tijelo može provesti svaku provjeru ili ispitivanje propisano u ovom Dodatku ili u pravilniku koji se na to primjenjuje, priloženom ovom Sporazumu. 2.4.5. U slučaju da se otkriju nezadovoljavajući rezultati tijekom pregleda, homologacijsko tijelo mora osigurati da se poduzmu svi potrebni koraci za što bržu ponovnu uspostavu sukladnosti proizvodnje.









PRILOG II.

1. Na dan njezina pristupanja Revidiranom sporazumu o vozilima na kotačima, opremi i dijelovima, Europska zajednica namjerava ograničiti svoje pristupanje priznavanju i odobrenjima pravilnika UNECE-a, navedenim u sljedećem popisu, s nizom naznačenih izmjena koje stupaju na snagu na dan pristupanja.



UNECE pravilnik br. Serija izmjena Predmet 1 01 Glavna svjetla (uključujući i R2 i HS1 svjetla) 3 02 Katadiopterski uređaji 4 — Svjetlo stražnje registarske pločice 5 02 Glavna svjetla (zaptivena) 6 01 Pokazivači smjera 7 02 Gabaritna svjetla/prednja/stražnja/stop svjetla 8 04 Glavna svjetla (H1 H2 H3 HB3 HB4 H7 H8 i/ili HIR1) 10 02 Otklanjanje radijskih smetnji 11 02 Brave i šarke vrata 12 03 Ponašanje uređaja za upravljanje pri radu 13 09 Kočenje 14 04 Sidrišta sigurnosnih pojaseva 16 04 Sigurnosni pojasevi 17 06 Čvrstoća sjedala 18 02 Protuprovalna oprema 19 02 Prednja svjetla za maglu 20 02 Glavna svjetla (H4) 21 01 Unutarnja oprema 22 04 Zaštitne kacige i viziri 23 — Svjetla za vožnju unatrag 24 03 Dim iz dizelskog motora 25 04 Nasloni za glavu 26 02 Vanjske izbočine 27 03 Trokuti za prethodno upozorenje 28 — Zvučno upozorni uređaji 30 02 Gume (za motorna vozila i njihova priključna vozila) 31 02 Glavna svjetla (halogena zaptivena svjetla) 34 01 Opasnost od požara 37 03 Žarulje sa žarnom niti za uporabu u homologiranim uređajima za osvjetljavanje 38 — Stražnja svjetla za maglu 39 — Brzinomjer 43 — Sigurnosna stakla 44 03 Sustav za držanje djece 45 01 Čistaći glavnog svjetla 46 01 Retrovizori 48 01 Ugradnja svjetala i svjetlosne signalizacije 49 02 Emisija iz dizelskih motora 50 — Prednja/stražnja pozicijska/stop svjetla, pokazivač smjera, svjetlo stražnje registarske pločice (moped/motocikl) 51 02 Razina buke 53 — Ugradnja svjetala i svjetlosne signalizacije (motocikl) 54 — Gume (gospodarska vozila i njihova priključna vozila) 56 — Glavna svjetla (mopedi) 57 01 Glavna svjetla (motocikli) 58 01 Naprave za zaštitu od stražnjeg podlijetanja 59 — Zamjenski sustavi za prigušivanje zvuka 60 — Vozačke komande (moped/motocikl) 62 — Protuprovalna oprema (moped/motocikl) 64 — Gume (privremena uporaba rezervnih kotača/guma) 66 — Čvrstoća nadgradnje (autobusi) 69 01 Stražnje pločice za sporovozna vozila 70 01 Stražnje pločice za teška i duga vozila 71 — Vidno polje, poljoprivredni traktori 72 — Glavna svjetla (HS2 svjetla) (motocikli) 73 — Bočna zaštita 74 — Ugradnja svjetala i svjetlosne signalizacije (mopedi) 75 — Gume (motocikli/mopedi) 77 — Parkirna svjetla 78 02 Kočnice (kategorija L) 79 01 Uređaj za upravljanje 80 01 Čvrstoća sjedala (autobusi) 81 — Retrovizori (motocikli/mopedi) 82 — Glavna svjetla (HS2 svjetla) (mopedi) 83 03 Emisije 85 — Snaga motora 86 — Ugradnja svjetala i svjetlosne signalizacije, poljoprivredni traktori 87 — Svjetla za dnevnu vožnju 89 — Ograničivači brzine 90 01 Zamjenske kočne obloge 91 — Bočna svjetla 93 — Naprave za zaštitu od prednjeg podlijetanja 96 — Emisija dizelskih motora (poljoprivredni traktori) 97 — Alarmni sustavi 98 — Glavna svjetla s fluorescentnim žaruljama koje rade na principu električnog pražnjenja (izboja) u plinu 99 — Fluorescentne žarulje koje rade na principu električnog pražnjenja (izboja) u plinu. 100 — Sigurnost vozila na električni pogon 101 — Emisija CO2/uporaba goriva 102 — Zatvorene mehaničke spojnice 103 — Zamjenski katalizatori Gore navedeni tehnički zahtjevi pravilnika UNECE-a postaju zamjenska rješenja tehničkim prilozima odgovarajućih zasebnih direktiva EZ-a kada te direktive imaju jednako područje primjene te kada za navedene pravilnike postoje zasebne direktive EZ-a. Međutim, dodatne odredbe direktive, kao što su odredbe koje se odnose na zahtjeve ugradnje ili homologacijskog postupka, ostaju na snazi. U slučajevima kada je očito da se pravilnici UNECE-a razlikuju od odgovarajućih direktiva, Zajednica može donijeti odluku da na tom području za nju ne vrijedi obveza uzajamnog priznavanja tako što će odstupiti od tih pravilnika UNECE-a, u skladu sa stavkom 6. članka 1. Revidiranog sporazuma i članka 3. ove Odluke.

2. Navedeni pravilnici UNECE-a za koje na dan pristupanja ne postoje odgovarajuće zasebne direktive EZ-a postaju zamjenska rješenja u skladu sa stavkom 1. u trenutku kad se te zasebne direktive EZ-a postaju primjenljive.

3. Pravilnik 22 UNECE-a se u skladu s pravilima Ugovora ne primjenjuje na Ujedinjenu Kraljevinu prije 1. srpnja 2000. ili, ako je do te primjene došlo ranije, ne prije trenutka pristupanja Zajednice izmijenjenom pravilniku UNECE-a o zaštitnim kacigama i vizirima, kojim se propisuju isti ili viši standardi za takve kacige i vizire od onih koji se primjenjuju u Ujedinjenoj Kraljevini na dan prihvaćanja ove Odluke.









PRILOG III.

PRAKTIČNA RJEŠENJA U POGLEDU SUDJELOVANJA ZAJEDNICE I DRŽAVA ČLANICA U REVIDIRANOM SPORAZUMU

Europska zajednica i države članice sudjeluju kao ugovorne stranke u Revidiranom sporazumu u skladu sa sljedećim pravilima.

1. Sudjeluju u pregovorima i pripremnim poslovima koji se tiču radnog programa UNECE-a i rada koji prethodi prihvaćanju pravilnika ili izmjena postojećih pravilnika kojima Zajednica pristupa. Doprinos Unije u odnosu na prioritete programa rada utvrđuje se, prema potrebi, u skladu s postupkom navedenim u članku 218. stavcima 3. i 4. UFEU-a u vezi s člankom 207. stavkom 2. UFEU-a. Predstavnici Komisije i države članice sudjeluju u pripremnom radu stručnih skupina kako bi olakšali prihvaćanje prijedloga novog pravilnika UNECE-a ili izmijenili postojeći pravilnik UNECE-a. Tijekom pripremnog rada stručnjaci iz država članica mogu izraziti tehničko mišljenje te u potpunosti sudjelovati u tehničkim raspravama isključivo na temelju svojeg tehničkog znanja, pri čemu ne obvezuju svoja nacionalna tijela ili Zajednicu. ►M1 Nakon te pripremne faze, Komisija predstavlja Uniju u Upravnom odboru, kako je uspostavljen člankom 1. revidiranog Sporazuma, u funkciji glasnogovornice Unije u skladu s člankom 207. UFEU-a. ◄ Revidiranog sporazuma, kao glasnogovornik Zajednice u skladu s člankom 113. Ugovora. Konačno stajalište Zajednice o prihvaćanju novoga pravilnika UNECE-a ili izmjene postojećeg pravilnika UNECE-a mora biti doneseno u skladu sa člankom 4. stavkom 2. ove Odluke. Komisija izvješćuje Europski parlament u svim fazama ovog postupka, posebno kad je riječ o sastavljanju radnog programa te smjernicama i rezultatima pripremnog rada. Pored toga, Komisija mora Parlamentu pravodobno proslijediti nacrt pravilnika UNECE-a i njegove izmjene.

2. Prihvaćanje pravilnika UNECE-a i izmjena postojećih pravilnika Komisija ostvaruje pravo glasa u ime Zajednice unutar tijela uspostavljenih u skladu s Revidiranim sporazumom. Države članice ne glasuju, osim u slučajevima kada je donesena odluka, da pravilnik UNECE-a ne obvezuje i neće obvezivati Zajednicu. Institucije Zajednice obvezuju se ubrzati svoje postupke što je više moguće kako se glasovanja unutar ECE-a ne bi nepotrebno odgađalo. ►M1 Komisija u tu svrhu podnosi svoj prijedlog čim se dostave svi ključni dijelovi nacrta Uredbe o UNECE-u. ◄

3. Izmjene Revidiranog sporazuma Isključivo Zajednica može predlagati izmjene Revidiranog sporazuma. Države članice usklađuju svoja stajališta sa stajalištem Zajednice o izmjenama koje predlože druge ugovorne stranke u skladu s člankom 13. Revidiranog sporazuma.

4. Ako država članica bude uključena u postupak za rješavanje spora u smislu članka 10. Revidiranog sporazuma, stajalište države članice o tumačenju Sporazuma u ovom postupku mora biti usklađeno s Komisijom nakon savjetovanja s drugim državama članicama.









PRILOG IV.

OBAVIJEST KOJA SE TREBA PODNIJETI U SKLADU S ČLANKOM 2. OVE ODLUKE

Europska zajednica izjavljuje da je članak 10. Revidiranog sporazuma ne obvezuje i da će članke 2., 4. i 5. toga Sporazuma u svim slučajevima provesti pojedinačno njezine države članice. Europska zajednica izjavljuje da se pravilnik UNECE 22 ne primjenjuje na Ujedinjenu Kraljevinu.